Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/15), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од С. Г. од Скопје, поднесена против Министерство за спорт, по предметот Барање за пристап до информации од јавен карактер, на 17.07.2025 година го донесе следното

**Р Е Ш Е Н И Е**

1. Жалбата изјавена од С. Г. од Скопје, поднесена против Министерство за спорт, заведена во Агенцијата под бр.08-350 на 04.07.2025 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

С. Г. од Скопје, како што се наведува во Жалбата, на 25.05.2025 година поднел Барање за пристап до информации од јавен карактер до Влада на Република Северна Македонија, со кое побарал по пошта или по е-маил да му се достави фотокопија од следната информација:

„1. Сите досегашни информации за преземени мерки и активности на Боречка федерација на Северна Македонија со ЕМБС 4125690, со ЕДБ 4030950161 028, и седиште на 1732 бр.4 – Хотел Парк/Скопје-Центар, влезени во годишите извештаи на владата на РСМ, а усвоени од Собранието на РСМ“.

Постапувајќи по ова Барање, Имателот на информации до Барателот како што е наведено во Жалбата на 03.06.2025 година преку електронска пошта му доставил Решение бр.55-5290/2, со кое Барањето за слободен пристап до информации од јавен карактер се уважува. Во Образложението на Решението е наведено: „... Во службената писарница на Генералниот секретаријат, како и во електронскиот систем за материјали од седниците на Владата, утврдено е дека Боречката федерација нема доставено информации во рамки на владина постапка кои се однеусваат на мерки и активности што ги презела. Истовремено, констатиравме дека за тоа не постои законска обврска од страна на Федерацијата до Владата на Република Северна Македонија, ниту пак постои законска обврска Владата да ги доставува истите Извештаи до Собранието на Република Северна Македонија“.

Барателот на информации на 04.06.2025 година до Имателот на информации – Владата на Република Северна Македонија поднел Повторно барање за пристап до информации од јавен карактер, со кое ја бара истата информација побарана со претходното Барање од 25.05.2025 година, со надополнување на цитат од одговор на Министерството за спорт: „Информација за преземени мерки и активности на Боречка федерација, влезе во годишниот извештај на Владата на РСМ, а усвоено од Собранието на РСМ...“.

Имателот на информации на 12.06.2025 година со допис „Препраќање на барање“ бр.55-5290/4 го препратил Барањето за пристап до информации од јавен карактер до Министерството за спорт, согласно член 18 од Законот за слободен пристап до информации од јавен карактер и го известува Барателот на информации дека неговото Барање за пристап до информации од јавен карактер е препратено до Министерството за спорт, како имател на бараната информација.

Барателот на информации во законски предвидениот рок, на 04.07.2025 година поднесе Жалба до Агенцијата, заведена во Агенцијата со бр.08-350. Во Жалбата е наведено: „...Бидејќи имателот на бараната информација – Министерството за спорт ...не постапил согласно Предмет – Препраќање на барање за пристап до информации од јавен карактер ...проследено до Министерството за спорт како и согласно Законот за слободен пристап до информации од јавен карактер ја поднесувам оваа жалба и барам да постапите согласно позитивните законски прописи...“

Агенцијата со електронски допис бр. 08-350 од 11.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 14.07.2025 година до Агенцијата преку електронска пошта ја известува Агенцијата дека: „Во врска со поднесената жалба бр.08-350 од 04.07.2025 година Ве известуваме дека се работи за барани информации за кој се води уште една идентична постапка...за кој Ви доставивме маил со постапување од страна на Министерството за спорт“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, поради следното:

По разгледувањето на Барањата, Жалбата, Решението, Известувањето и Одговорот на жалба на Имателот на информации, Агенцијата констатира дека во конкрениот случај, Имателот на информации – Министерството за спорт по Барањето за пристап до информации од јавен карактер од 25.05.2025 година постапил.

Имено, по разгледувањето на Барањето на Барателот, Агенцијата утврди дека Барателот на информации до Агенцијата на 13.06.2025 година поднел веќе Жалба за исто Барање против истиот Имател на информации, заведена во Агенцијата под бр.08-285.

Агенцијата по Жалбата на Барателот од 13.06.2025 година, кое се однесува за истото Барање, постапила, со тоа што на 30.06.2025 година донесе Решение со кое Жалбата ја уважи, Решението на Имателот на информации бр.11-1102/2 од 09.06.2025 година го поништи и предметот го врати на повторно постапување пред првостепениот орган.

Поради горенаведеното, Агенцијата утврди дека во конкретниот случај, Жалбата на Жалителот е беспредметна поради тоа што за истото Барање со иста или слична содржина веќе е постапено по неговата Жалба од страна на Агенцијата.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**